Lausunto		Dno 1660/90/2008

Sami Uotinen				28.8.2008

Oikeusministeriö
Lainvalmisteluosasto
PL 25
00023 VALTIONEUVOSTO

Perheen sisäinen adoptio rekisteröidyn parin perheessä

Oikeusministeriö pyytää lausuntoa perheen sisäistä adoptiota rekisteröidyn parin perheessä koskevasta työryhmämuistiosta. Työryhmä ehdottaa, että rekisteröidyn parisuhteen osapuoli saisi mahdollisuuden adoptoida parisuhteen toisen osapuolen lapsen. Tällaisen perheen sisäisen adoption toteuttamisen jälkeen lasta pidettäisiin rekisteröidyn parin yhteisenä lapsena. Ehdotus toteutettaisiin muuttamalla rekisteröidystä parisuhteesta annetun lain 9 §:ää.	

Suomen Kuntaliitto toteaa, että toteutuessaan ehdotus edellyttää lisävoimavaroja ottolapsineuvontaan, koska perheen sisäisen adoptio edellyttää ottolapsineuvonnan antamista. Kyseessä on kunnan kannalta lakisääteisen tehtävän laajennus. 

Rekisteröidyssä parisuhteessa eli vuoden 2006 lopussa 2140 henkilöä. Työryhmämuistiossa arvioidaan, että parin ensimmäisen vuoden aikana adoptiota tulisi hakemaan alle 200 perhettä, joissa on vaihteleva määrä lapsia. Ottolapsineuvonnan hinta ostopalveluna on arvioitu muistiossa 1400 euroksi. Näin ollen parin ensimmäisen vuoden kustannusten voidaan arvioida olevan yhteensä noin 280.000 euroa.

Toteutuessaan työryhmän ehdotuksen saattavat johtaa rekisteröityjen parisuhteiden määrän lisääntymiseen. Muutoinkin sellaisten perheiden määrä, jotka koostuvat rekisteröidystä parista ja yhdestä tai useammasta lapsesta on jatkuvassa kasvussa.  Näin ollen voitaneen arvioida, että keskimäärin ottolapsineuvontaa annettaisiin myöhemmässä vaiheessa noin 50 parille vuosittain. Tästä aiheutuu 70.000 euron vuosittaiset kustannukset, mikäli yksikkökustannukset pysyvät samoina. Suomen Kuntaliitto vaatii, että ottolapsineuvonnan rahoitus turvataan tämän tehtävän laajennuksen osalta. 

Toteutuessaan ehdotus vaatii muutoksia tietojärjestelmiin. Tästä aiheutuu kustannuksia myös kunnille. Kertaluonteisiksi kustannuksiksi voidaan arvioida noin 100.000 euroa. Tietojärjestelmämuutosten johdosta lain mahdollinen voimaantulo olisi myös lykättävä kuuden kuukauden päähän lain hyväksymisestä ja vahvistamisesta. Suomen Kuntaliitto vaatii myös em. huomioimista jatkovalmistelussa.

SUOMEN KUNTALIITTO

Kari-Pekka Mäki-Lohiluoma		Jussi Merikallio
varatoimitusjohtaja		johtaja, sosiaali- ja terveysasiat